Peste 200 de oameni din două sate din Botoşani s-ar fi supărat pe preotul care slujeşte la bisericile din localităţile lor, după ce le-ar fi impus taxe uriaşe.

Astfel, locuitorii din Ilişeni şi Româneşti, judeţul Botoşani, ar fi furioşi pe preotul Marineac pentru că le-a crescut taxele bisericeşti atât de mult, încât nu mai pot să plătească nici dacă ar vrea, din pensiile lor foarte mici.

"Suntem supăraţi pe preotul Marineac, domnule, ne-a pus să plătim 70 de lei pentru un pomelnic. 70 de lei! Şi nu ne dă nici chitanţă. Apoi, dacă nu suntem acasă când mai vine, ne face de râs la biserică, la slujbă, că n-am vrut să-i deschidem. Nu mai putem. L-am rugat să-i plătim în rate, nu vrea, a spus că vrea toţi banii odată. Nu mai avem de unde da, suntem bătrâni, cum să dau 70 de lei ca să-mi pomenească morţii, eu pâine cu ce iau? Eu dau, n-am spus că nu dau. Dar e prea mult! În plus, are şi o firmă care vinde praznice şi suntem obligaţi să mai dăm şi acolo bani", a povestit supărat pentru Observator un locuitor din Ilişeni.